DECRETO 229/2008, do 25 de setembro, polo que se declara a urxente ocupación, para os efectos de expropiación forzosa, pola Deputación Provincial de Pontevedra, dos bens e dereitos necesarios para a realización das obras do proxecto de mellora do trazado e capa de rodadura na E.P. 9201 Sanxenxo-Bordóns, estrada Samieira.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/10/2008

A Deputación Provincial de Pontevedra, en sesión que tivo lugar o día vinte e cinco de abril de dous mil sete, aprobou o proxecto de mellora do trazado e capa de rodadura na E.P. 9201 Sanxenxo-Bordóns, estrada Samieira e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa, ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e este contén a xustificación acreditativa da motivación para a declaración de urxente ocupación.
Que o expediente foi tratado na comisión de secretarios xerais logo da súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, estando motivada, segundo sinala a Deputación Provincial de Pontevedra e o informe da Policía Local de Sanxenxo en que a actuación é necesaria e indemorable, co fin de reducir os puntos negros no tráfico á hora de circular pola estrada debido, entre outros extremos, ao mal estado de conservación da capa de rodadura, a estreiteza dos tramos viarios, sendo a beirarrúa inexistente co conseguinte perigo para a integridade física dos peóns ao que unir a escasa visibilidade e as numerosas interseccións perigosas, o que, en suma, supón un trazado moi deficiente e cunha alta incidencia de accidentes.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día vinte e cinco de setembro de dous mil oito.
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, pola Deputación Provincial de Pontevedra, dos bens e dereitos concretados no expediente administrativo instruído para o efecto e necesarios para a execución das obras do proxecto de mellora do trazado e capa de rodadura na E.P. 9201 Sanxenxo-Bordóns, estrada Samieira, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte e cinco de setembro de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza